Vedtekter Melhus Høyre

( Fremmet av Styret på Årsmøte 05.12.11)
§ 1. Formål

Melhus Høyre som er Høyres forening i Melhus kommune, vil føre en  konservativ fremskrittspolitikk, bygget på det kristne kulturgrunnlag, rettsstaten og folkestyret, for å fremme personlig frihet og sosialt ansvar, medbestemmelse og eiendomsrett, og et forpliktende nasjonalt og internasjonalt samarbeid.

Foreningen er gjennom Sør Trøndelag Høyre tilsluttet Høyres hovedorganisasjon, og skal følge opp de programmer og iverksette de planer som deres organer har vedtatt. Foreningen har ansvaret for høyres arbeid i kommunen.

§ 2. Organisasjon

Melhus høyres organer er Styret og Årsmøtet

§ 3. Medlemskap

Alle stemmeberettigede, som er enig i Melhus Høyres formål, og som ikke er tilsluttet noe annet parti, kan bli medlemmer i foreningen. Medlemmer av godkjente sideforeninger er medlemmer av hovedforeningen.
Medlemskap i Høyre gir en eksklusiv rett til å delta i den formelle demokratiske beslutningsprosess, herunder det å bli valgt til verv i partiorganisasjonen og kunne avgi stemme på partiets års- program- og nominasjonsmøter.

For å kunne delta ved nominasjon av kandidater til stortings-, fylkestings- og kommunestyrevalg, må man ved valget være stemmeberettiget etter valgloven.
Eksklusjon besluttes av Styret med 2/3 flertall. Avgjørelsen kan innankes for Fylkesstyret og Sentralstyret.

§ 4. Arbeidsutvalg
Hvis styret finner det hensiktsmessig, kan det opprettes et arbeidsutvalg.

Styret fastsetter arbeidsområde og fullmakter for arbeidsutvalget.

§ 5. Styret

Styret består av:

Leder

Nestleder

Kasserer

Sekretær

Kvinnepolitisk representant
1. vara til styret

2. vara til styret

Leder for Unge Høyre og leder for Senior Høyre har møterett og talerett i styret men ikke stemmerett.

Kommunestyregruppas leder har møterett og talerett i styret men ikke stemmerett.
Ordfører, varaordfører om vi innehar et slikt verv har møterett og talerett i styret men ikke stemmerett.

Leder velges for 1. år av årsmøtet.

Alle andre styreverv velges for to år av årsmøtet.

Vararepresentanter velges for 2 år av årsmøtet

Revisor velges for 2 år av årsmøtet.

Styret kan gi andre tillitsvalgte adgang til å delta i sine møter uten stemmerett.

Styret representerer foreningen utad, og leder partiarbeidet i kommunen.

Styret er vedtaksdyktig når minst halvparten av styremedlemmene er tilstede.

Styret har ansvaret for:

· Godt samarbeid, rapportering inn til fylkesorganisasjonen.

· Det politiske utrednings- og programarbeid

· Inntektsarbeid

· Opplæringsarbeid

· Kontakt med media i samarbeid med kommunestyregruppa

· Planlegging og gjennomføring av kampanjer

· Rekrutteringsarbeid; Herunder registrering av enkeltpersoners e- postadresser og oppfølging av nye medlemmer.
Styret oppnevner:

· Valgkomite

Forbereder og innstiller kandidater på årsmøtet.

· Nominasjonkomite

Forbereder nominasjonen av partiets kandidater ved kommunestyrevalg.

Nominasjonskomiteen skal innhente forslag fra medlemmene og sideforeningene og fremlegge for Nominasjonsmøtet en fortegnelse over foreslåtte kandidater, samt eget forslag til valgliste.

            Ved stortings og fylkestingsvalg avgir styret innstilling overfor medlemsmøtet på valg           

            Av nominasjonsutsendinger, og fremmer forslag på kandidater.

· De komiteer og utvalg som anses nødvendige.

Styret forbereder saksliste og innkaller til årsmøte.

§ 6. Årsmøtet

Holdes innen medio desember og innkalles med 3 ukers varsel. Alle medlemmer av foreningen og sideforeningene kan delta med fulle rettigheter.

Årsmøtet bør holdes for åpne dører. Møtet avgjør selv dette spørsmål. Forslag og saker som ønskes behandlet, må være sendt styret senest 2 uker før årsmøtet avholdes.

Ekstraordinært årsmøte kan innkalles hvis Styret finner det nødvendig, hvis ¼ av foreningens medlemmer forlanger det, eller hvis Fylkesstyret eller sentralstyret bestemmer det. Ekstraordinært årsmøte kan kun behandle de saker som har foranlediget møtet.
Årsmøtet vedtar foreningens vedtekter / lover.

Årsmøtet behandler:

· Styrets beretning

· Rapport fra kommunestyregruppa

· Revidert regnskap med beretning

· Valgkomiteens innstilling til valg av styremedlemmer, vara og revisor

· Utsendinger med vara til fylkesorganisasjonens årsmøte.

· Medlemskontigent

· Valgkomite for neste års møte.

§ 7. Nominasjonsmøtet

Et eget medlemsmøte som nominerer partiets kandidater ved kommunestyrevalg.

Skal holdes innen utgangen av februar måned i valgåret og innkalles med 3 ukers varsel.

Møtet holdes for åpne dører. 

§ 8. Vedtektsforandring

Til forandring av vedtektene kreves 2/3 flertall av de avgitte stemmer på årsmøtet.

Avvikelser fra normallovene må godkjennes av fylkesstyret.
